הוועדה הלאומית לניהול עזה

הוועדה הלאומית לניהול עזה (באנגלית: National Committee for the Administration of Gaza. בקיצור: NCAG) היא ממשלה זמנית שהוסמכה על ידי החלטה 2803 של מועצת הביטחון של האו"ם לנהל את הפעילות היומיומית של השירות האזרחי והמנהל ברצועת עזה לאחר מלחמת חרבות ברזל. הוועדה פועלת תחת פיקוח מועצת השלום.

 רקע 

מלחמת חרבות ברזל החלה באוקטובר 2023 בעקבות טבח שבעה באוקטובר. בסוף ספטמבר 2025 פרסם נשיא ארצות הברית דונלד טראמפ את תוכנית 21 הנקודות, שהתקבלה על ידי ישראל וארגון הטרור חמאס כאחד, וכתוצאה מכך נכנסה לתוקף הפסקת אש ברצועת עזה ב-10 באוקטובר 2025.

 מערך 
תוכנית 21 הנקודות, שנחשפה על ידי נשיא ארצות הברית דונלד טראמפ ב-29 בספטמבר 2025, הציעה כי "עזה תנוהל תחת ממשל זמני של ועדה פלסטינית טכנוקרטית וא-פוליטית, שתהיה אחראית על מתן הניהול השוטף של שירותים ציבוריים ורשויות מקומיות עבור תושבי עזה". הוועדה תפעל תחת פיקוח של מועצת השלום בראשות טראמפ שתספק הנחיות בנושאים שנוגעים לעזה. בראש הוועדה נבחר לעמוד עלי שעת', לשעבר סגן שר התכנון הפלסטיני. מתחת למועצת השלום ומעל לוועדה הלאומית לניהול עזה, יפעל גוף ביניים שנקרא "המועצה המבצעת". גוף זה אמור לתמוך בפעולות ממשלת הטכנוקרטים הפלסטינים. במועצה המבצעת חברים בכירים מטורקיה, קטאר, איחוד האמירויות ומצרים. טוני בלייר הבהיר כי הוועדה הלאומית לניהול עזה לא אמורה לעסוק בפירוק חמאס מנשקו ובפירוז רצועת עזה, אלא רק במתן שירות לתושבים.

ב-14 באוקטובר 2025 הצהיר שר החוץ המצרי, בדר עבד אל-עאטי, כי חמישה עשר טכנוקרטים פלסטינים נבחרו להנהיג ממשל זמני לאחר המלחמה ברצועת עזה. הוא הוסיף כי הרשימה סוכמה על ידי כל הפלגים הפלסטיניים, כולל חמאס, ונבדקה על ידי ישראל. ב-24 באוקטובר הודיע חמאס כי הוא מוכן להעביר סמכויות לוועדה, אך מסרב להתפרק מנשקו עד להקמת מדינה פלסטינית. ב-8 בנובמבר הצהיר סגן נשיא הרשות הפלסטינית, חוסיין א-שייח', כי הרשות הפלסטינית וחמאס הסכימו שכל ממשלה טכנית פלסטינית עתידית לרצועת עזה תונהג על ידי שר שתציע הרשות הפלסטינית, כאשר שר הבריאות וראש עיריית עזה לשעבר, מאג'ד אבו רמדאן, הוצע כמועמד אפשרי.

הקמת הוועדה אושרה בהחלטה 2803 של מועצת הביטחון של האו"ם ב-17 בנובמבר 2025. ב-23 בנובמבר דווח כי הרשות הפלסטינית וחמאס הסכימו במשותף על רשימה מצומצמת של ארבעים חברים פוטנציאליים לוועדה הפלסטינית, ועליהם להסכים על חמישה עשר חברים שיציעו לוועדה מתוך רשימה זו.

הוועדה הוקמה רשמית ב-14 בינואר 2026, בראשות עלי שעת'. הקמת הוועדה נתמכה על ידי הרשות הפלסטינית והתקבלה על ידי ממשלות מצרים, קטר וטורקיה. על פי סוכנות הידיעות רויטרס, ועל פי זמן ישראל, גורם רשמי בארגון חמאס הצהיר כי הארגון מוכן להעביר את סמכויותיו לידי הגוף הטכנוקרטי הפלסטיני, אך לא להתפרק מנשקו. גם על פי הגרדיאן חמאס הצהיר כי יסרב בתוקף להתפרק מנשקו. בינואר דווח באתר החדשות הסעודי אל-שרק, ובאתר החדשות האמירתי סקיי ניוז ערביה, כי פקידים ושוטרים מממשל חמאס יוסיפו לעבוד תחת הוועדה. אתר החדשות הפלסטיני אל-אקתצאדיה דיווח כי סטיב וויטקוף וג'ארד קושנר אישרו זאת.

נכון לינואר 2026, הוועדה צפויה לקיים את ישיבתה הראשונה בקהיר, בירת מצרים, לפני שתעבור למטה זמני, גם הוא במצרים. בתחילה ייפתחו חמישה משרדי קשר ברצועת עזה עצמה. נכון לתחילת פברואר תפקידה מוגבל לפעולות טכניות ולוגיסטיות, ללא סמכויות ניהוליות רחבות. ב-2 בפברואר פורסם כי ממסמך של החמאס עולה כי הוא מתכנן להמשיך לשלוט ברצועה ולנהל אותה מבלי שחברי הוועדה יבינו זאת. צה"ל העביר מסמך מפורט לנתניהו שמתריע מפני התעצמות משמעותית של חמאס בעזה. האזהרה המרכזית היא שבמקרה של אי-פירוז מנשקו, חמאס ישלוט שליטה אזרחית וצבאית גם תחת מול הוועדה הלאומית. צה"ל הזהיר כי חמאס אינו מתקרב לפירוז מנשקו וכי בעוד קיימת מעורבות גוברת של קטר וארצות הברית בעזה, ישראל אינה יוזמת. עוד נכתב, כי חמאס משלב את תומכיו במשרדי ממשלה, מנגנוני ביטחון ורשויות מקומיות. ב-7 בפברואר פורסם ביומון הקטרי אל-קודס אל-ערבי שהאחראים בוועדה על תחומי הבריאות והחינוך טענו כי יש הכרח שהגוף הקיים כיום ברצועה ימשיך וטוני בלייר אישר זאת. מדובר ביותר מ-25 אלף פקידים במערכות הבריאות, החינוך, עובדי משטרה והגנה האזרחית. הרשויות המקומיות ברצועת עזה, והפקידים העובדים בהן, פועלים על פי פקודות חמאס. סוכנות החדשות רויטרס דיווחה כי חמאס תדרוש גם לצרף 10,000 משוטריה החמושים למנהל החדש, ובכך למעשה להכשיר אותם ואת נשקם.  ב-19 בפברואר הודיעה הוועדה כי פתחה בקמפיין לגיוס שוטרים למשטרה הפלסטינית ברצועה, ולא פוסלת גיוס של  מי שמזוהה עם חמאס.

על פי סוכנות הידיעות הפלסטינית "סנד" הוקם בעזה חמ"ל שמטרתו להעביר סמכויות לוועדה. בראש החמ"ל עומד ח'אלד אל-בטש, מבכירי הג'יהאד האיסלאמי.

נכון ל-10 בפברואר, חברי הוועדה עדיין לא נכנסו לעזה ואין תקציב לניהול הוועדה ולניהול ההוצאות האישיות של החברים בה. חמאס שוקל להביא לשינוי בהרכב הוועדה. כן הוא שוקל להקים מועצה לאומית שתפקח על הליך מסירת הסמכויות לוועדה ואף על תפקודה. מאז הקמת הוועדה מונו סגני שרים, מנכ״לים ובכירים במנגנוני הביטחון של חמאס. על פי גורמים פלסטינים מספר חברי ועדה שוקלים לעזוב את תפקידיהם בשל חשש מהכוח הגובר של חמאס. חבריה מסרבים לקחת חלק בניהול תיקים רגישים שהיו בשליטת החמאס. חמאס מפעיל לחצים ומשדר מסרים מאיימים בניסיון להדיח כמה חברים בוועדה שיש להם עמדות עוינות כלפי חמאס. הוא לוחץ לצרף רבים מאנשיו למנהל החדש של הטכנוקרטים, ובכך לשמר את אחיזתן בשלטון. על רקע ניסיונות חמאס להגביל את מסירת הסמכויות לידיה פרסמה הוועדה ב-14 בפברואר הודעה על פיה באופן זה לא תוכל למלא ביעילות את תפקידה.

לרבים מחברי הוועדה קשרים הדוקים לרשות הפלסטינית והלוגו שלה עם סמל הרשות.

 חברים 
נכון ל-14 בינואר 2026, חברי הוועדה המוצעים היו כדלקמן:
תיקממלא התפקידתקופהרקעיושב ראשעלי שעת'2026-הווהכיהן כסגן שר התכנון הפלסטיני, ובתפקידים רשמיים נוספים ברשות ברשות הפלסטינית, חבר בזרם דחלאן בפתח, דוקטור בהנדסה אזרחיתחקלאותעבד אל-כרים עאשור2026-הווהמנהל עמותת הסיוע החקלאי ברצועת עזה ואקטיביסט חברתיהשכלהגַ'בּר א-דאעור2026-הווהנשיא אוניברסיטת פלסטין בעזה, חבר בפתח, מתומכיו של דחלאן, פרופסור לחשבונאות ניהוליתכלכלהבשיר א-ראיס2026-הווהמהנדס ויועץ הנדסה בעיריית רפיחבריאותעאאֶ'ד יאע'י2026-הווהמנהל עמותת הסיוע הרפואי בעזהדיוראוסאמה א-סעדאווי2026-הווהמהנדס ויזם, כיהן כשר ליזמות והעצמה ברשות הפלסטיניתפניםסאמי נסמאן2026-הווהפעל בעבר במנגנון המודיעין הכללי של הרשות ברצועת עזה, מתנגד חריף לחמאס, אחראי על תיק הביטחון בעזה בדימוסמשפטמוחמד בסייסו2026-הווהבעל משרד עורכי דין מהגדולים ברצועהרשות המקרקעיןעוראבי אבו שעבאן2026-הווהשימש כמנהל רשות רישום הקרקעות וכמנכ"ל המועצה לפיתוח דיור בעזהעניינים עירוניים ומיםעלי ברהום2026-הווהמהנדס ויועץ בעיריית רפיחענייני חברה ונשיםהנאא תרזי2026-הווהעורכת הדין הנוצרייה הראשונה ברצועהענייני דתמוחמד חלס2026-הווהקצין בכיר בדימוס ממנגנוני הביטחון של הרשות. משתייך לחמולת חלס העוינות לחמאסטלקומוניקציהעומר שמאלי2026-הווהמהנדס ומנהל התקשורת הפלסטינית ברצועת עזהסחר וכלכלהעאיד אבו רמדאן2026-הווהמנהל לשכת המסחר בעזהענייני שבטיםחוסני אל-מורני2026-הווהחבר בפתח, מתומכיו של דחלאן

 הערות שוליים 

קטגוריה:תוכנית 21 הנקודות